กรมชลประทาน เฝ้าระวังพายุโซนร้อน "เบบินคา" พร้อมติดตามสถานการณ์น้ำในเขื่อนอย่างต่อเนื่อง
กรมชลประทาน เฝ้าระวังพายุโซนร้อน "เบบินคา" พร้อมติดตามสถานการณ์น้ำในเขื่อนอย่างต่อเนื่อง

นายทวีศักดิ์ ธนเดโชพล รองอธิบดีฝ่ายบำรุงรักษา กรมชลประทาน เปิดเผยว่า กรมอุตุนิยมวิทยาได้ออกประกาศว่า พายุดีเปรสชันบริเวณชายฝั่งของประเทศจีนตอนใต้ได้ทวีความรุนแรงขึ้นเป็นพายุโซนร้อน "เบบินคา" (BEBINCA) คาดว่า จะเคลื่อนตัวเข้าปกคลุมประเทศเวียดนามตอนบนในช่วงวันที่ 15 – 16 สิงหาคม 2561 ส่งผลให้ภาคเหนือ โดยเฉพาะจังหวัดเชียงใหม่ เชียงราย และน่าน ภาคตะวันออกเฉียงเหนือ โดยเฉพาะจังหวัดนครพนม สกลนคร มุกดาหาร และอุบลราชธานี มีฝนตกชุกหนาแน่น ส่วนอิทธิพลจากมรสุมตะวันตกเฉียงใต้ยังคงส่งผลกระทบต่อภาคตะวันตก โดยเฉพาะจังหวัดตาก กาญจนบุรี ราชบุรี เพชรบุรี และประจวบคีรีขันธ์ และภาคตะวันออก โดยเฉพาะจังหวัดจันทบุรี ตราด และนครนายก

ทั้งนี้ กรมชลประทานได้สั่งการให้สำนักงานชลประทานในพื้นที่ติดตามสถานการณ์น้ำอย่างใกล้ชิด พร้อมทั้งเตรียมเครื่องจักรเครื่องมือเข้าไปในพื้นที่ที่คาดว่าจะได้รับผลกระทบ ขณะที่สถานการณ์น้ำป่าไหลหลากในจังหวัดนครนายกนั้นกรมชลประทานได้ลดการระบายน้ำบริเวณเขื่อนขุนด่านปราการชล เพื่อบรรเทาสถานการณ์น้ำที่เกิดขึ้น พร้อมทั้งส่งเครื่องจักรเครื่องกลเข้าไปช่วยเร่งระบายน้ำออกจากพื้นที่ที่ได้รับผลกระทบ